Božie muky na Odborárskom námestí

Božie muky na Odborárskom námestí sú božie muky na dnešnom Odborárskom námestí v Bratislave.

Ide o malú sakrálnu stavbu postavenú v bližšie neznámom čase. V stredoveku bolo tunajšie miesto voľným predmestským územím, na ktorom sa od polovice 17. storočia usporadúvali výročné trhy s dobytkom. 

Pravdepodobne z tohto obdobia pochádza dnešná stavba božích múk, vysoká osem metrov a stojaca na štvorcovom pôdoryse s rozmermi 1,25 x 1,25 metra. Ako nie je známy čas, kedy božie muky postavili, tak sú neznáme bližšie okolnosti jej vzniku. Pravdepodobne ide o niektorú z vežičiek z niekdajšieho Kostola klarisiek, resp. o sekundárne využitie zvyšku vežičky z roku 1469, ktorá stála pred mestskými hradbami a ktorú v dôsledku tureckého ohrozenia museli obyvatelia mesta zbúrať. Zachránenú a zachovalú časť zrekonštruovali a postavili na tomto mieste.

Vcelku nenápadná, no zaujímavá stavba, postavená navyše na dnes veľmi frekventovanom mieste, je historickou architektonickou pamiatkou zreteľne kontrastujúcou s okolitou modernou zástavbou. Na západnej strane vežičky sa vo výške nachádza malý výklenok so soškou Panny Márie (Mater Dolorosa, t. j. Matka trúchliaca) držiacej krížik v pravej ruke. V roku 1999 bola celá pamiatka dôsledne zrekonštruovaná.

Zdroj 
 I. Janota, Rehole, kostoly a kláštory v Bratislave, Albert Marenčin - Vydavateľstvo PT, Bratislava, 2008, ISBN 978-80-89218-65-3 

Pamiatky v Bratislave
Staré Mesto (Bratislava)